MALEE เด้งแรงเกือบ 5% นลท.เก็งกำไรหลังราคาร่วงต่อเนื่อง ฟาก โบรกฯ เคาะเป้า 28 บ.
MALEE เด้งแรงเกือบ 5% นลท.เก็งกำไรหลังราคาร่วงต่อเนื่อง ฟาก โบรกฯ เคาะเป้า 28 บ. ล่าสุด ณ เวลา 11.57 น. อยู่ที่ 22.10 บาท บวก 1 บาท หรือ 4.74% สูงสุดที่ 22.10 บาท ต่ำสุดที่ 21.10 บาท ด้วยมูลค่าซื้อขาย 66.15 ล้านบาท
8 มี.ค. 2561

ผู้สื่อข่าวรายงานว่า ราคาหุ้น บริษัท มาลีกรุ๊ป จำกัด (มหาชน) หรือ MALEE ล่าสุด ณ เวลา 11.57 น. อยู่ที่ 22.10 บาท บวก 1 บาท หรือ 4.74% สูงสุดที่ 22.10 บาท ต่ำสุดที่ 21.10 บาท ด้วยมูลค่าซื้อขาย 66.15 ล้านบาท

โดย ราคาหุ้น MALEE ปรับตัวขึ้นแรง คาดนักลงทุนเข้าซื้อเก็งกำไรหลังราคาหุ้นปรับตัวลงอย่างต่อเนื่อง
ขณะเดียวกัน บล.ซีจีเอส-ซีไอเอ็มบี (ประเทศไทย) ระบุในบทวิเคราะห์ แนะนำ ซื้อเก็งกำไร MALEE โดยมีราคาเป้าหมาย 28 บาท หลังจากที่ราคาหุ้นปรับฐานลงมากว่า 45% นับจากต้นปีและ 33% หลังจากประกาศผลการดำเนินงานไตรมาส 4/60 ออกมาต่ำกว่าที่ตลาดคาดไว้
ทั้งนี้คาดว่าราคาหุ้นที่ปรับลดลงมาหนักมากจนมาอยู่ที่ระดับ PER 20.4 เท่า ซึ่งเป็นระดับ – 2S.D. ของค่าเฉลี่ยในอดีตและราคาหุ้นก็ซื้อขายที่ระดับ -2S.D. ของค่าเฉลี่ยในอดีตเช่นเดียวกัน ได้สะท้อนปัจจัยลบไปทั้งหมดแล้ว ส่งผลให้ Downside Risk น่าจะจำกัดในระดับราคาหุ้นปัจจุบัน
โดยแม้ว่า MALEE จะเผยว่าผลประกอบการในสองไตรมาสหน้าจะยังถูกกดดันจากการที่บริษัทมีต้นทุนสูง แต่เชื่อว่าไตรมาส 4/60 น่าจะเป็นไตรมาสที่บริษัทมีผลประกอบการตกต่ำที่สุดก่อนจะเริ่มฟื้นตัวในไตรมาส 2/61
อย่างไรก็ตาม อัตรากำไรสุทธิ (NPM) ที่สูงถึง 7.8% ในไตรมาส 1/60 อาจทำให้ MALEE ยังมีผลประกอบการอ่อนตัวเทียบจากปีก่อนในไตรมาส 1/61 จึงคาดว่าอัตรากำไรขั้นต้น (GPM) ในครึ่งแรกปี 61 จะอยู่ในระดับเดียวกับไตรมาส 4/60 ก่อนจะทยอยเพิ่มสูงขึ้นในครึ่งหลังปีครึ่งหลังปี 61
ดังนั้น จึงประมาณการ GPM อยู่ที่ 28.6% ในปี 61 (28.7%ในปี 59) คาดว่ายอดส่งออกผลิตภัณฑ์แบรนด์ “มาลี” จะเพิ่มขึ้น 30% เทียบจากปีก่อน ส่วนผลิตภัณฑ์น้ำมะพร้าว CMG จะเริ่มฟื้นตัวในเดือนมิ.ย.-ก.ค. และเติบโต 15% เทียบจากปีก่อนในปี 61